Након тога, Даворјанка је постала курир за везу између Покрајинског комитета КПЈ за Србију и Централног комитета КПЈ, који се налазио у Загребу. Убрзо потом, марта 1941. је прешла у Загреб, где је постала специјални курир Политбироа ЦК КПЈ и прешла у илегалност узевши илегално име — „Зденка Хорват”. Кроз неколико недеља, априла 1941. године је отпочео Други светски рат у Југославији, а месец дана касније, 8. маја 1941. године била је у пратњи Јосипа Броза Тита приликом његовог преласка из Загреба у Београд.